Ole Sohn (SF), 2000-02-03:
Jeg skrev engang i slutningen af 1980'erne en pamflet, der hedder »Et land af iskagesælgere«.
Det var bestemt ikke et udtryk for at fremme turismen; det var nærmest en kritik af den økonomiske politik, som blev ført herhjemme.
Derfor synes jeg også, at det er fint, at vi i dag har en forespørgselsdebat om, hvordan vi kan være med til at forbedre og udvikle turismen og turisterhvervet i Danmark.
Der er jo ingen tvivl om, at det er et af de største erhvervsområder.
Det giver en temmelig stor valutaindtjening og temmelig god beskæftigelse, og det er et område med vækst i, en vækst, som vi selvfølgelig også skal have del i.
SF vil meget gerne medvirke til at udvikle turisterhvervet, dels fordi det skaber arbejdspladser, og dels fordi det giver valutaindtægter, men det skal ske på et bæredygtigt grundlag.
Vi ønsker at udvikle turismen i respekt
for naturen, i respekt for miljøet og dermed også i respekt for turisterne og for os selv.
Vi vil ikke sælge Danmark som et charterland, men som et anderledes feriested, der bygger på de oplevelser, som fru Pernille Sams var inde på, oplevelser i naturen, vores kulturværdier osv.,
men vi vil også lægge vægt på erhvervsturismen, som jo er i meget stor vækst.
Så dér er der behov for, at vi også får udviklet erhvervsturismen.
Men dér, hvor jeg mener, at vi har muligheder ud over dét, ja, det er ved, at vi finder en måde at udvikle turismen på, som er bæredygtig, og det vil sige ved også at lægge vægt på at fremme nogle af de ideer, der er undervejs, bl.a. Destination 21 og Den Grønne Nøgle.
Og vi skal have turismen
bredt ud og ikke, i hvert fald som det er i dag, kun fokusere debatten på Øresundsregionen.
Jeg er meget enig i, at det er en central del af Danmark, men Danmark består jo også af andre dele, både Fyn og Jylland, som har rige muligheder for at udvikle cykelturisme, lystfiskeri, kulturtilbud, camping, vandrehjem osv. Vi skal også fokusere på, hvordan vi på den måde kan være med til at fremme turismen.
Så derfor har vi udfordringer, og det drejer sig ikke alene om, hvor vi kan være med til at presse på og inspirere politisk; erhvervet har så sandelig også nogle udfordringer, man skal tage fat på.
Det synes jeg er tre nøgleord, som jeg håber ministeren vil gentage, når hun nu kommer op, for det er her, vi skal satse. Jeg vil godt slutte af med at sige, at vi selvfølgelig også skal se på erhvervets konkurrencevilkår, og jeg synes, det i hvert fald er en overvejelse værd, at vi får analyseret de økonomiske vilkår, som erhvervet har.
Nu er der talt meget om spørgsmålet om momsafløftning, og for mig at se har debatten alene fokuseret på at få nedsat
nogle skatter og afgifter.
Det er muligt, at det er en rigtig vej at gå, men vi vil ikke være med til det, hvis det bare er et spørgsmål om at sænke afgifterne og dermed skabe et større hul i statskassen
Hvis vi skal være med til at ændre på skatter og afgifter, så skal det have det formål, at vi selvfølgelig er med til at fremme turismen, men samtidig også er med til at sikre, at der er et økonomisk grundlag i statskassen, så vi kan være med til at finansiere det grundlag, som vi ønsker turismen på, udvikle vores kulturværdier, udvikle vores velfærd, så vi også kan tiltrække turister ved, at vi har et land, som er værd at komme og se på, nogle ordentlige miljøforhold, f.eks. ved faglige studieture hertil, for at man kan se på miljøvirksomheder, altså få faglige delegationsrejser hertil, som kan se på, hvordan vi indretter samfundet.
Men det kræver jo, at vi har værdier, og at vi har penge til at udbygge velfærden for, så derfor skal der være en vekselvirkning.
SF har ikke en rigid holdning til en ensartet momssats i landet; vi mener faktisk, det kan være meget fordelagtigt at have en differentieret moms, hvis det er med til at fremme en udvikling, som vi ønsker.
På samme måde er vi også åbne for at diskutere og se på nogle af afgifterne, for det eksempel, som hr. Svend Erik Hovmand kom med om campingpladserne, er selvfølgelig med til at forringe nogle forhold for campister.
Men vi skal se det i en sammenhæng, så vi ikke blot er med til at skabe et større og større hul i statskassen.
Det skal have en blivende værdi
ikke alene for at fremme turismen, men også for at fremme det danske velfærdssamfund.